### איך להסתכל על מצב הנוער בימינו

האם צריכים להיות מיואשים או אופטימיים מהמצב של הנוער בימינו? הרי ישנן בעיות רבות כל כך, וגם אחוז הנשירה מהדרך אינו מבוטל. אנו משתדלים כל כך לחנך את הדור הצעיר, ועדיין המצב נראה עגום, האם המצב הזה אינו מייאש?

מייאש?! ממה צריך להיות מיואש? יש כל הזמן רק **התקדמות וצמיחה**, אז למה להתייאש? אני זוכר את המציאות שהייתה כאן רק לפני כמה עשורים, אין להשוות אותה להיום בשום צורה! זהו הבדל של שמיים וארץ!

אנשים שנולדו במדינת ישראל רואים בה דבר טבעי, כאילו הייתה כאן מאז ומעולם, ולכן הם חושבים שמה שיש כאן הוא מובן מאליו. בעקבות כך עולים כל מיני ביקורות וחוסר שביעות רצון. אבל מי שזוכר מה שהיה כאן רק לפני כמה עשורים – רואה איזו התקדמות עצומה עברנו, איזו בנייה והתפתחות שאין לתאר, ממש "היינו כחולמים"!

באופן טבעי אנשים מתמקדים יותר בחסרונות ובקשיים, ולא שמים לב למה שקורה כאן, איזה מהפך אדיר בתולדות עם ישראל מתחולל ממש לנגד העיניים שלנו – אשרינו שזכינו להיות חלק ממנו!

בשנותיה הראשונות של המדינה לא היה כלום, ואינני מגזים. אני זוכר נערים שסיימו כיתה ח' בבית הספר הדתי והורידו את כובעי הברט שלהם עם סיום הלימודים. ברטים – ולא כיפה – כי מי בכלל חלם אז על כיפה! מי חלם על מציאות שילכו המוני בני אדם ברחובות הארץ, וכיפות על ראשם! זה הרי לא ייאמן! איך אפשר להיות עיוורים למהפך האדיר המתחולל לנגד עינינו?!

אנחנו רואים עולם תורה ציוני־דתי שלא היה כמותו. זכינו לציבור גדול ומפואר, יש מוסדות, יש תורה גדולה, יש תנועות נוער, יש חסד, יש התנדבות ותרומה לעם!

לכן אני מאמין שמי שמסתכל על ההתקדמות בעולם החינוך הדתי אינו יכול שלא להיות אופטימי.

ישיבה תיכונית? לא היה דבר כזה באותן שנים. "מדרשיית נעם", הישיבה התיכונית הראשונה, קמה בפרדס חנה. מאז הוקמו עוד ועוד ישיבות ואולפנות כמעט בכל יישוב ובכל עיר. היום בכל הארץ קיימות ישיבות תיכוניות. זה כבר אלמנטרי, זה ברור ומובן מאליו בכל מקום.

אני רואה במציאות החיים כיום את מימוש ההבטחה שהבטיח הקדוש ברוך הוא לעם ישראל: **"כִּי לֹא תִשָּׁכַח מִפִּי זַרְעוֹ"** (דברים לא, כא), **התורה לא תישכח!** ברוך ה' **אנחנו חיים את ההבטחה הזו בפועל, אנחנו רואים איך היא מתקיימת ובגדול!**

בוודאי ישנן בעיות, ישנם קשיים, ולא נתעלם מהאתגרים שעוד נכונו לנו. אבל מה נעשה? נסגור את עצמנו בכלוב? אנחנו חיים בעולם, אנחנו נפגשים עם כל האתגרים, ומשתדלים לעמוד בהם. **הכול קשור לחינוך. צריך לחנך ולחנך ולחנך!**

איך מחנכים את הדור הצעיר להתחבר לתורה? אין מילת קסם איך לחבר, אבל צריך לעשות הכול כדי לחבר ולהתחבר.

אזכיר את מה שאמר הרב משה צבי נריה זצ"ל. חז"ל אומרים שכאשר בא קין להרוג את הבל, הוא לא ידע מאיפה הנשמה יוצאת, ולכן דקר את גופו במקומות רבים. אמר על כך הרב נריה: אנחנו, דור ההורים והמחנכים, צריכים לחפש מאיפה הנשמה **נכנסת**, ולהכניס לילדים שלנו נשמה! אנחנו צריכים להשתדל למצוא **בכל דרך** איך להכניס את הנשמה לדור הצעיר, את הקודש, את הרגש, את הנשמה הפנימית של האדם – כי היא החיות האמיתית!

זה אומר לעורר את הבן או הבת עד כמה שהוא יכול. ובוודאי להיות להם **לדוגמה אישית**. הדוגמה האישית משפיעה על נפש הילד. מובן שיש לדאוג גם לחינוך טוב לבן ולבת.

צריך להשתדל בכול מאודנו לחנך, ונכון, שום דבר לא ברור. כבר ראינו בנים ובנות מבתים נפלאים שעזבו את דרך ההורים, וראינו אחרים שדבקו בדרך. אנחנו צריכים **להשתדל** לחנך, לחבר ולהאהיב את התורה על ילדינו.

מלבד האחריות המוטלת על ההורים והמחנכים, יש לפנות גם אל הדור הצעיר עצמו. **אני רוצה להגיד לבנים ולבנות שלנו – אתם נפלאים!** אתם העתיד של עם ישראל ומדינת ישראל!

תביטו פנימה, חפשו את עצמכם, **תהיו – אתם**! אל תפזלו החוצה לחפש משהו שהוא כביכול נמצא בעולם הגדול. יש משהו עמוק וייחודי בתוככם. אתם יהודים! אתם צריכים למצוא את היהודי שבכם, ואותו לפתח, ואותו לגדל – כי זו המהות שלהם, וזה מי שאתם באמת!

משפט לליד:

**אני רוצה להגיד לבנים ולבנות שלנו – אתם נפלאים! אתם העתיד של עם ישראל ומדינת ישראל!**